**Slika na kojoj se prikazuje tekst, na otvorenom

Opis je automatski generiran **

KLASA: 602-03/24 -18/32

URBROJ: 251-379-1-24-23

Zagreb, 02. rujna 2024.

**ZDRAVSTVENO VELEUČILIŠTE U ZAGREBU**

**raspisuje**

**NATJEČAJ U OKVIRU ERASMUS+ PROGRAMA - KLJUČNE AKTIVNOSTI 1**

**za**

**MOBILNOST NASTAVNOG I NENASTAVNOG OSOBLJA U SVRHU**

**PODUČAVANJA I/ILI OSPOSOBLJAVANJA u ak. godini 2024./2025. i 2025./2026.**

**1. OPĆI DIO**

Zdravstvenom veleučilištu (u daljnjem tekstu Veleučilište) je 2020. godine dodijeljena nova [Erasmus povelja u visokom obrazovanju](https://www.zvu.hr/wp-content/uploads/Erasmus-Charter-2021-2027.pdf) (*ECHE - Erasmus Charter for Higher Education,* ) čime je Veleučilištu omogućeno daljnje sudjelovanje u Erasmus+ programu za razdoblje od 2021. do 2027.

Natječaj se raspisuje za izbor nastavnog i nenastavnog osoblja Zdravstvenog veleučilišta kojem će se dodijeliti financijska potpora za mobilnost u svrhu podučavanja (nastavno osoblje) i osposobljavanja (nastavno i nenastavno osoblje) kao i za mobilnost pozvanog nenastavnog osoblja iz tvrtki i ustanova izvan RH u svrhu podučavanja na Zdravstvenom veleučilištu.

Mobilnost je moguće realizirati na visokoškolskim ustanovama i tvrtkama u državama članicama Europske unije te u trećim zemljama pridruženim programu: Republika Sjeverna Makedonija, Island, Lihtenštajn, Norveška, Turska i Srbija.

**2. SVRHA NATJEČAJA**

U sklopu Natječaja osoblje se može prijaviti za mobilnost u svrhu:

1) podučavanja (nastavno osoblje)

2) osposobljavanja (nastavno i nenastavno osoblje)

3) dolazne mobilnosti pozvanog inozemnog nenastavnog osoblja u svrhu podučavanja.

Mobilnost u svrhu podučavanja moguća je isključivo prema inozemnim partnerskim visokoškolskim ustanovama s kojima Veleučilište ima potpisan Erasmus+ međuinstitucijski ugovor o suradnji ([Međunarodna suradnja/Mobilnost osoblja/Bilateralni ugovori).](https://www.zvu.hr/wp-content/uploads/3.-POPIS-ERASMUS-UGOVORA-OSOBLJE.pdf)

Nastavno osoblje ima mogućnost spojiti podučavanje i osposobljavanje tijekom iste mobilnosti.

Za mobilnosti u svrhu osposobljavanja međuinstitucijski sporazum nije potreban, no ako se osposobljavanje ostvaruje na visokoškolskoj ustanovi ona mora biti nositeljica Erasmus povelje u visokom obrazovanju.

Osposobljavanje može uključivati stručno usavršavanje prema modelu *„job-shadowing“* tj. praćenja rada kolega, pohađanje strukturiranog tečaja ili radionice usmjerenog na profesionalne potrebe sudionika. Cilj osposobljavanja je učenje novih i inovativnih metoda učenja i podučavanja, stoga konferencija ili bilo koji drugi oblici aktivnosti usmjereni na specifično područje nisu prihvatljivi.

**3. TRAJANJE MOBILNOSTI**

Mobilnost osoblja u svrhu podučavanja i osposobljavanja može trajati **najkraće 2 dana, a najdulje do 2 mjeseca** (ne računajući dane provedene na putu). Trajanje mobilnosti je određeno i međuinstitucijskim ugovorima i sredstvima koja su dodijeljena od Nacionalne agencije. U slučaju mobilnosti pozvanog inozemnog osoblja, minimalno trajanje mobilnosti iznosi 1 dan.

Uvjet za nastavno osoblje koje se prijavljuje za aktivnost podučavanja je održavanje **najmanje 8 sati nastave tjedno** (ili za bilo koje kraće razdoblje boravka). Mora postojati ravnoteža između broja dana provedenih na aktivnosti i sati održane nastave. Ako se podučavanje kombinira s osposobljavanjem tijekom iste mobilnosti, najmanji broj sati podučavanja smanjuje se na 4 sata tjedno. Obveza od najmanje 8 sati nastave ne odnosi se na pozvano inozemno osoblje.

Započeta aktivnost mora se održati u kontinuitetu te se ne može prekidati, osim ako za to postoje objektivni razlozi.

Svo osoblje ima mogućnost **koristiti i kombiniranu (blended) mobilnost.** Format podrazumijeva kratkoročnu fizičku mobilnost (**od 5 do 30 dana)** kombiniranu **s obaveznom virtualnom komponentnom** prije, tijekom i/ili nakon fizičkog dijela mobilnosti. Kombinirana mobilnost može se ostvariti i u sklopu kombiniranog intenzivnog tečaja – BIP-a *(Blended Intensive Programme*).

Mobilnost u sklopu ovog natječaja može se ostvariti **od 1.lipnja 2024. a najkasnije** **do 31.srpnja 2026.**

**4. TKO SE MOŽE PRIJAVITI**

Na natječaj se mogu prijaviti svi zaposlenici Zdravstvenog veleučilišta zaposleni temeljem Ugovora o radu, kao i vanjski suradnici koji sa Veleučilištem imaju potpisan Ugovor o djelu, tj. osobe u znanstveno-nastavnim i nastavnim zvanjima te u suradničkim zvanjima asistenata, kao i znanstveni novaci koji su uključeni u izvedbu nastave, te stručno i administrativno osoblje.

**5. FINANCIJSKA POTPORA**

Pojedinačna financijska potpora koja se dodjeljuje za mobilnost u sklopu Erasmus+ programa uključuje iznose za troškove života i iznose za putne troškove te služi kao **sufinanciranje** aktivnosti. U sklopu ovog Natječaja financirat će se **dodatno 1 dan puta** (1 dan neposredno prije prvog dana ili nakon zadnjeg dana aktivnosti).

[Iznos financijske potpore](https://www.ampeu.hr/files/Nacionalni_iznosi_KA131-2024.pdf) za životne troškove dodjeljuje se prema iznosu koji je odredila Europska komisija.

Putni troškovi dodjeljuju se na temelju udaljenosti do odredišta mobilnosti u obliku paušalnog iznosa. Udaljenost u kilometrima računa se pomoću kalkulatora Distance Band objavljenog na stranicama Europske komisije [(http://ec.europa.eu/programmes/erasmus-plus/tools/distance\_en.htm).](https://erasmus-plus.ec.europa.eu/resources-and-tools/distance-calculator) U putne troškove ne ubrajaju se troškovi nastali uslijed otkaza putovanja niti putno osiguranje.

Dodatak za „zeleno“ putovanje

Korisnici koji koriste održive oblike putovanja, tzv. „zeleni“ način putovanja – „*green travel*“ (npr. vlak, autobus, dijeljenje jednog vozila - *car-pooling*, bicikl) mogu ostvariti dodatan iznos potpore za putni trošak ([Iznos financijske potpore](https://www.ampeu.hr/files/Nacionalni_iznosi_KA131-2024.pdf)) - tablica iznosa za putne troškove - „zeleno“ (*green*) putovanje). Da bi se ostvario dodatak, održivi oblici putovanja moraju se koristiti za više od polovice povratnog puta.

Broj financijskih potpora koje će Veleučilište dodijeliti nastavnom i nenastavnom osoblju ovisi o broju dana koje će kandidati/kandidatkinje predvidjeti za mobilnost te državi domaćinu, kao i o raspoloživosti sredstava.

Nastavno i nenastavno osoblje koje se prijavi na Natječaj, uz uvjet da mu je prijava prihvaćena, ali ne uđe u krug stipendiranog osoblja, može na razmjenu otići o vlastitom trošku (tzv. *zero-grant staff*). Na zero-grant staff se primjenjuju sva pravila kao i za (ne)nastavno osoblje koje će primiti Erasmus+ financijsku potporu.

Dodatna financijska potpora

*Potpora za uključivanje* - dodatna potpora moguća je za nastavno i nenastavno osoblje sa specifičnim fizičkim, mentalnim ili zdravstvenim okolnostima ili u slučaju visokih troškova putovanja.

*Visoki troškovi putovanja* - moguće je potraživanje financijske potpore za izvanredne putne troškove (do najviše 80% stvarnog putnog troška) pod uvjetom da korisnik financijske potpore može dokazati da se u skladu sa standardnim pravilima financiranja ne pokriva 70 % stvarnog putnog troška. Samo sudionici koji imaju pravo na standardni iznos bespovratnih sredstava za putovanje imaju pravo potraživati dodatnu financijsku potporu za visoke putne troškove. Mogućnost eventualnih izvanrednih troškova kandidat najavljuje prilikom prijave na Natječaj. Zahtjev kandidata za financijsku potporu za financiranje izvanrednih putnih troškova mora biti utemeljen i dobro obrazložen o čemu će Erasmus koordinator nakon odabira kandidata na Natječaju, a prije realizacije mobilnosti, obavijestiti nacionalnu Agenciju za mobilnost i programe EU i tražiti odobrenje za ostvarivanje veće financijske potpore za putni trošak. U slučaju dodjele, sudionik će imati pravo samo na ove putne troškove, ne i doprinos prema obračunu putne udaljenosti (Distance Band)

***Napomena:*** Osoblje ne može dobiti financijsku potporu u okviru programa Erasmus+ ukoliko će mobilnost biti paralelno financirana iz drugih sredstava koja potječu iz Europske unije.

**6. OSIGURANJE**

Osoblje je dužno biti zdravstveno osigurano za vrijeme boravka u inozemstvu. Osobama koje imaju uredan status u obveznom zdravstvenom osiguranju u Hrvatskoj, u područnom uredu HZZO-a, prema mjestu prebivališta može se na zahtjev, besplatno, izdati Europska kartica zdravstvenog osiguranja (EKZO). EKZO se, u pravilu, izdaje na rok od godine dana i važi do datuma koji je na njoj naveden.

Hrvatski državljani se tijekom privremenog boravka u bilo kojoj od 28 država članica EU, Islandu, Lihtenštajnu i Norveškoj na temelju EKZO-a mogu koristiti neodgodivom zdravstvenom zaštitom.

Osiguranje može uključivati i dodatno putno osiguranje ili dodatno osiguranje sukladno zahtjevu inozemne ustanove.

Osoblje koje mobilnost želi ostvariti u Turskoj ili Sjevernoj Makedoniji dužno je sklopiti policu osiguranja koja mora uključivati zdravstveno osiguranje u inozemstvu. Polica se može sklopiti s osiguravajućim društvom prema vlastitom izboru, prije početka mobilnosti.

**7. UVJETI ZA OSTVARIVANJE PRAVA NA FINANCIJSKU POTPORU**

Da bi kandidati ostvarili pravo na financijsku potporu moraju zadovoljiti sljedeće uvjete:

1. potpuno i ispravno ispunjen prijavni obrazac i dostavljena kompletna Natječajem zatražena dokumentacija,

2. status zaposlenika na Zdravstvenom Veleučilištu ili vanjskog suradnika koji sa Veleučilištem ima potpisan Ugovor o djelu,

3. imati odgovarajuće znanje stranog jezika na kojem će se održavati nastava/usavršavanje.

**8. PRIJAVA NA NATJEČA**

Svi kandidati moraju prilikom prijave na natječaj priložiti sljedeću dokumentaciju:

a) Prijavni obrazac - ispunjen i potpisan

b) Životopis na hrvatskom (Europass format)

c) Preslika osobne iskaznice ili važeće putne isprave

d) obrazac Mobility Agreement for Teaching (za mobilnost podučavanja)/Mobility Agreement for Training (za mobilnost osposobljavanja) - potpisan i pečatiran od strane Veleučilišta i prihvatne ustanove

e) Pozivno pismo s prihvatne ustanove ili dokaz o uspostavljenom kontaktu (Verification Letter ili email) - **samo** u slučaju ako prihvatna ustanova nije mogla potpisati Mobility Agreement

f) dokaz o zaposlenju na Zdravstvenom veleučilištu iz kojeg je razvidno da kandidat ima

sklopljen Ugovor o radu/djelu te da će Ugovor važiti za cjelokupno vrijeme trajanja boravka na inozemnoj visokoškolskoj ustanovi (potvrda Veleučilišta o trajanju ugovora o radu/ugovora o djelu)

g) potpisana suglasnost dekana/voditelja studija/tajnika za odsustvo kandidata s radnog

mjesta na Veleučilištu za vrijeme planirane mobilnosti

h) Privola za prikupljanje i obradu osobnih podataka u svrhu provedbe Erasmus+ programa

Dodatni dokumenti:

a) Obrazac za odobrenje dodatnog financiranja za osoblje s potporom za uključivanje

Svi obrasci dostupni su na <https://www.zvu.hr/erasmus-plus/mobilnost-osoblja/>.

Ispunjenu prijavu potrebno je otisnuti, vlastoručno potpisati te zajedno s ostalom navedenom potpunom dokumentacijom predati uz naznaku - “ IME/PREZIME – Natječaj za mobilnost nastavnog i nenastavnog osoblja u okviru Erasmus+ programa“ u Urudžbeni ured, Mlinarska cesta 38. Prijave se mogu poslati i poštom i to isključivo preporučenom poštom.

***Napomena:*** Neispravno popunjeni prijavni obrasci, nepotpisane prijave, prijave s nepotpunom dokumentacijom neće se razmatrati (bit će automatski odbijene).

**Prijavom na natječaj kandidati pristaju da se njihovo ime javno objavi u svrhu natječaja za Erasmus+ program - Ključne aktivnosti 1.**

**ROK ZA PRIJAVU** je od dana objave Natječaja do potrošnje odobrenih sredstava. Mole se kandidati da u svrhu pravovremene obrade prijavne dokumentacije i organizacije mobilnosti svoje prijave predaju najkasnije mjesec dana prije početka mobilnosti). **Najkasniji rok za predaju prijavne dokumentacije je 01.03.2026.**

**9. ODABIR KANDIDATA**

Odabir kandidata provest će Povjerenstvo za odabir studenata, nastavnog i nenastavnog osoblja u sklopu Erasmus+ programa. Veleučilište ima pravo odbiti prijavu ako nije potpuna i ako ne zadovoljava ostale kriterije natječaja. Veleučilište ima pravo odobriti manji broj dana ukoliko smatra da dužina boravka koju je kandidat prijavio nije u skladu s opsegom aktivnosti.

Prijave će se ocjenjivati prema kriterijima koji su objavljeni na: [http://www.zvu.hr/erasmusplus/mobilnost-osoblja](https://www.zvu.hr/erasmus-plus/mobilnost-osoblja/)/ - Natječaji/Kriteriji i bodovanje kandidata).

**Prednost će se dati kandidatima koji nisu sudjelovali u Erasmus+ programu mobilnosti ili nekom drugom programu međunarodne razmjene.**

Rezultati će biti objavljeni na mrežnim Veleučilišta. Svi kandidati će putem elektroničke pošte biti obaviješteni o rezultatima Natječaja a odbijeni kandidati bit će obaviješteni o razlozima odbijanja.

**10. POSTUPAK ŽALBE I DALJNJA PROCEDURA**

Protiv odluke o odabiru kandidata može se podnijeti žalba Povjerenstvu za odabir u roku od 8 dana od objave rezultata natječaja.

Žalba se podnosi u elektroničkom obliku putem sustava E-zamolbe, s naznakom „Žalba - Natječaj za mobilnost nastavnog i nenastavnog osoblja u okviru Erasmus+ programa“. Odluku o žalbi donosi Povjerenstvo za odabir studenata, nastavnog i nenastavnog osoblja u sklopu Erasmus+ programa u roku od 8 dana. Odluka o žalbi je konačna.

**11. ZAVRŠNE NAPOMENE**

Prijavom na Natječaj kandidati potvrđuju da su upoznati da Zdravstveno veleučilište kao voditelj obrade osobnih podataka obrađuje njihove osobne podatke izričito u svrhu provedbe predmetnog Natječaja odnosno u svrhu provedbe Erasmus+ mobilnosti, uključujući i objavu imena i prezimena na popisu izabranih/odbijenih kandidata ili na listi čekanja, odnosno na svim naknadnim listama/popisima ukoliko bude potrebe za istim, kao i sastavljanja i provedbe ugovora o dodjeli financijske potpore te u svrhu isplate financijske potpore.

Prijavom na Natječaj kandidati potvrđuju da su upoznati da provedba postupka Erasmus+ mobilnosti podrazumijeva unošenje njihovih osobnih podataka u baze Zdravstvenog veleučilišta, inozemnih partnerskih institucija, Europske komisije, Agencije za mobilnost i programe EU, i drugih ustanova javnopravnih tijela koja su ovlaštena tražiti i dobiti podatke o Erasmus+ stipendistima u svrhu provedbe mobilnosti.

Nadalje, kandidati su upoznati da se njihovi osobni podaci neće obrađivati na način koji nije u skladu s navedenom svrhom i pozitivnim propisima europskog i nacionalnog prava.

Eventualne izmjene i nadopune natječaja bit će objavljene na službenim internetskim stranicama Veleučilišta [(www.zvu.hr).](https://www.zvu.hr/)

Odabrani kandidati dužni su prije, za vrijeme i po povratku s razmjene pridržavati se propisanih uputa Veleučilišta, a koje će biti objavljene na internetskim stranicama Veleučilišta, kao i svih naknadnih obavijesti koje im se upute elektroničkom poštom.

Dodatne informacije dostupne su na mrežnim stranicama Veleučilišta: [http://www.zvu.hr/erasmusplus/mobilnost-osoblja/.](http://www.zvu.hr/erasmusplus/mobilnost-osoblja/.%20) Prijavni obrasci sastavni su dio ovog Natječaja i dostupni su na mrežnim stranicama Veleučilišta.

**Kontakt:**

**erasmus@zvu.hr**

**Privici Natječaju:**

1. Prijavni obrazac
2. Životopis
3. Mobility Agreement for Teaching – za mobilnost u svrhu podučavanja
4. Mobility Agreement for Training – za mobilnost u svrhu osposobljavanja
5. Verification letter
6. Obrazac za odobrenje dodatnog financiranja za osoblje s potporom za uključivanje
7. Privola za prikupljanje i obradu osobnih podataka u svrhu provedbe Erasmus+ programa
8. Upute za osoblje odabrano za Erasmus+ mobilnost

\*Svi obrasci i upute mogu se pronaći na [Međunarodna suradnja/Erasmus+/Mobilnost Osoblja/Upute i Obrasci](https://www.zvu.hr/erasmus-plus/mobilnost-osoblja/)